Danske Bank Norge

Danske Bank Norge er Danske Banks norske virksomhet med hovedkvarter i Trondheim. Danske Bank i Norge leverer tjenester til privat- og bedriftskunder, og små og store selskaper fra 17 filialer spredt over hele Norge. Danske Bank er et nordisk finanskonsern og den tredje største banken i det norske markedet med en markedsandel på 4,6 % (2022). Den norske virksomheten var tidligere merkevaren Fokus Bank som ble kjøpt av Danske Bank i 1999. 
Fokus Bank ble opprettet i 1987 etter fusjon av Buskerudbanken, Bøndernes Bank, Forretningsbanken og Vestlandsbanken.Fokus Bank er historie Fokus Bank endret navn til Danske Bank 15. november 2012, da virksomhetene til Danske Bank i alle land fikk felles merkenavn. Banken har et større avdelingskontor ved Aker Brygge i Oslo.

Danske Invest Asset Management AS ble stiftet i 1990 som Fokus Forvaltning AS er et  fondsforvaltningsselskap som eies av Danske Bank Norge. Danske Invest har rundt 430 milliarder kroner under forvaltning som blant annet inkludere aksjer og obligasjoner. Tre år på rad (2009, 2010, 2011) har Danske Invest mottatt flere utmerkelser fra det uavhengige analyseselskapet Morningstar, inkludert prisen for beste forvalter av aksjer.

Bankens historie
Danske Bank Norges hovedkontor er lokalisert i Trondheim hvor den norske delen av bankens historie startet med etableringen av Privatbanken i Trondheim i 1859. Bankens hovedkontor ligger i de samme lokalene som Forretningsbanken i sin tid eide.

1859 Privatbanken i Trondheim etableres
Privatbanken i Trondheim var Trondheims aller første forretningsbank og den fjerde i Norge. De syv bankene som senere fusjonerte til Fokus Bank, ble alle grunnlagt i perioden 1868–1932.

1918 Forretningsbanken etableres
Forretningsbanken var et barn av høykonjunkturen under og etter første verdens-krig. Banken åpnet i egne lokaler i Olav Trygvasons gate 12.

1929 Forretningsbanken flytter på seg
Forretningsbanken kjøper og flytter inn i Søndre gt. 15. For sin tid en moderne og standsmessig bankbygning.

1934 Forretningsbanken kjøper Privatbanken
Privatbanken har store problemer. Samtidig ønsker Norges Bank en reduksjon og konsolidering av bankene i Trondheim. Forretningsbanken tar utfordringen, kjøper Privatbanken og blir den største privateide banken nordafjells.

1963 Forretningsbanken og Den Nordenfjeldske Kreditbank fusjonerer
Et næringsliv i vekst trenger en større og sterkere bank. Dette fører til at Forretningsbanken og Den Nordenfjeldske Kreditbank fusjonerer. Fusjonen bød på mange utfordringer, men Trondheim fikk en stor forretningsbank.

1971 Nybygg i sentrum
Banken vokser, og det blir for trangt i Søndre gate 15. Et nytt bygg på hjørnet av Søndre gate og Dronningens gate igangsettes. Banken flytter inn i nybygget i desember 1975.

1978 Først i Norge med nytt innskuddstilbud
Forretningsbanken vekker stor oppmerksomhet og utfordrer andre norske banker ved å være først ute i Norge med nytt innskuddstilbud. Dette førte til en betydelig forenkling og bedre rente til innskyterne og fikk varige konsekvenser for norsk bankvesen.

1985 Nytt hovedkontor på Rosten
Banken vokser og står overfor en ny utfordring. Bygget i Søndre gate blir for lite. Banken flytter inn i nytt, moderne hovedkontor på Rosten sommeren 1985.

1987 Landsdekkende bank
Fokus Bank oppstår etter en fusjon mellom Forretningsbanken, Vestlandsbanken, Bøndernes Bank og Buskerudbanken den 1. oktober 1987. Banken blir Norges fjerde største forretningsbank og nye utfordringer står i kø – en bankkrise er under oppseiling. Etter hvert kommer også Tromsbanken (1990), Rogalandsbanken (1991) og Samvirkebanken (1993) med, og Fokus Bank blir landsdekkende.

1991 Fokus Bank reddes av staten
Bankkrisen endte med at den norske stat måtte overta som eneeier i de tre største forretningsbankene – deriblant Fokus Bank. Under det statlige eierskapet ble Fokus Bank en distriktsbank. Danmark var det eneste landet som klarte å holde seg utenfor bankkrisen i Norge 1987–1992.

 1997 Første filial i Norge 
Danske Bank åpner sin første filial i Norge, i Stortingsgaten 8 i Oslo.  

1999 Del av Danske Bank
Internasjonalisering og sterk konkurranse fører til endret eierskap. Fokus Bank blir kjøpt av Danske Bank i 1999. Danske Bank-konsernet ser Norden som sitt hjemmemarked.Regjeringen.no: vedtak 7.mai 1999

2007 
Banken ble tildelt Olavsrosa fra Norsk kulturarv for ombyggingen av lokalene i Søndre gate.Olavsrosa til Fokus Bank 

2012 Navneendring
Merkenavnet Danske Bank blir implementert i alle land, inkludert Norge. 15. november byttes Fokus Bank-navnet med Danske Bank.

2023 Personmarkeder i Norge selges 

I juni 2023 annonserte Danske Bank at de ville tre ut av personmarkedet i Norge for å fokusere på bedrifts-, storbedrifts- og institusjonssegmenter. Nordea ble presentert som kjøper av virksomheten i juli samme år. Migreringen ble fullført november 2024. 

 Referanser 

Eksterne lenker
 Danske Bank i Norge sin hjemmeside
 Danske Banks hjemmeside

Kategori:Næringsliv i Trondheim
Kategori:Etableringer i 1987
Kategori:Olavsrosa
Kategori:Danske Bank
Kategori:Norske banker
Kategori:Midtbyen (Trondheim)